愛華頓又失分 「降班」前創英超神奇紀錄
2024年04月03日 12:00
東網電視
更多新聞短片
愛華頓連續13場聯賽不勝。(Getty Images)
周三(3日)凌晨英超賽事,愛華頓憑完場前一記12碼,作客1比1逼和紐卡素,但聯賽不勝走勢增加至13場,護級前景仍然險峻。今場係愛華頓第4,700場英格蘭頂級聯賽賽事,係英格蘭球會No.1,但唔少球迷睇死「拖肥糖」會降班收場,呢個紀錄隨時係降班前最後禮物。
紐卡素今場15分鐘就由阿歷山大伊沙克開紀錄,愛華頓去到88分鐘有艾舒利楊格博到12碼,由卡維特利雲操刀追成1比1。愛華頓喺聯賽已連續13場不勝,領隊戴治賽後表示:「由我接呢份工作開始,已經知道會好難行,聯賽仲有好多場可以搶分,我知道球隊有能力贏波,而且向緊正確方向前進。」
英國《太陽報》報道,自英格蘭聯賽喺1888年成立,愛華頓歷來只有4季缺席頂級聯賽,今仗係佢哋第4,700場頂級聯賽賽事,屬英格蘭球會之最,佢哋自1951年後未試過降班,但網民就唔睇好前景:「如果戴治繼續咁踢,愛華頓嘅頂級聯賽日子將會完結」、「好遺憾呢個紀錄將會停止」。